KIRJALLINEN KYSYMYS P-2505/01 esittäjä(t): Fernando Fernández Martín (PPE-DE) neuvostolle. EU:n ja Kuuban väliset suhteet.



Virallinen lehti nro 115 E , 16/05/2002 s. 0049 - 0050



KIRJALLINEN KYSYMYS P-2505/01 esittäjä(t): Fernando Fernández Martín (PPE-DE) neuvostolle (10. syyskuuta 2001) Aihe: EU:n ja Kuuban väliset suhteet Puheenjohtajavaltion edustajan äskettäin tekemää Kuuban-vierailua koskevien kansainvälisen lehdistön välittämien tietojen mukaan Kuuba olisi valmis aloittamaan uudelleen vuoropuhelun Euroopan unionin kanssa ja myös puheenjohtajavaltion Belgian ulkoministeri totesi olosuhteiden olevan suotuisia EU ja Kuuban välisten suhteiden edistämiselle. Nämä suhteet perustuvat neuvoston yhteiseen kantaan, joka on hyväksytty vuonna 1995. Aikooko puheenjohtajavaltio Belgia näin ollen ehdottaa kyseisen yhteisen kannan tarkistamista? Miten Kuuban tilanne on neuvoston mielestä muuttunut siihen ajankohtaan nähden, jolloin tuo yhteinen kanta hyväksyttiin? Yhteinen vastaus kirjallisiin kysymyksiin E-2272/01 ja P-2505/01 (17. joulukuuta 2001) 1. Neuvosto on EU:n Kuubaa koskevan yhteisen kannan hyväksymisen jälkeen arvioinut tämän mukaisesti joka kuudes kuukausi maan tilannetta nähdäkseen, olisiko yhteisen kannan tarkistaminen aiheellista. 2. Neuvosto totesi yhdeksännen arvioinnin yhteydessä 25. kesäkuuta, että edellisen arvioinnin jälkeen ei ole tapahtunut mitään, mikä olisi merkittävällä tavalla osoittanut Kuuban hallituksen politiikassa tapahtuneen muutoksia, joilla pyrittäisiin yhteisen kannan tavoitteisiin. Lisäksi neuvosto totesi, että yhteinen kanta on edelleen Euroopan unionin Kuuban-politiikan perusta. 3. Neuvosto vahvisti, että Euroopan unionin tavoitteena Kuuban osalta on edelleen edistää rauhanomaista siirtymistä moniarvoiseen demokratiaan sekä ihmisoikeuksien ja perusvapauksien kunnioittamiseen. 4. Neuvosto katsoi yhdeksännen arvioinnin perusteella, että EU:n toimijoiden laajempi läsnäolo Kuubassa edistäisi tehokkaammin yhteisen kannan tavoitteiden saavuttamista, koska se tarjoaisi tilaisuuksia vuoropuhelun ylläpitämiseen, kokemusten vaihtoon ja tulevaisuuden kannalta hyödylliseen oppimiseen. Tämän vuoksi neuvosto kannusti Euroopan komissiota tehostamaan yhteistyötään erityisesti Kuuban kansalaisjärjestöjen kanssa. 5. Neuvosto korosti myös pitävänsä tärkeänä, että EU ja Kuuban viranomaiset käyvät rakentavaa ja vilpitöntä vuoropuhelua kaikista yhteistä etua koskevista kysymyksistä, ja ilmoitti Euroopan unionin olevan valmis jatkamaan tällaista vuoropuhelua. 6. Tämän vuoksi EU:n troikan kartoitusvaltuuskunta, jota johti Belgian varapääministeri ja ulkoasiainministeri Louis Michel, kävi Kuuban viranomaisten kutsumana Havannassa 23. ja 24. elokuuta 2001. Valtuuskunta keskusteli Kuuban ulkoasiainministerin Felipe Pérez Roquen sekä varapääministerin ja talous- ja suunnitteluministerin José Luis Rodríguezin kanssa. Valtuuskunta tapasi myös kuubalaisten toisinajattelijoiden edustajia, jotka välittivät EU:lle arvionsa Kuuban tilanteesta. 7. Troikka keskusteli Kuuban viranomaisten kanssa EU:n Kuubaa koskevasta yhteisestä kannasta. Molemmat osapuolet pääsivät sopimukseen siitä, että vuoropuhelua kaikista yhteiseen etuun liittyvistä kysymyksistä, ihmisoikeudet mukaan lukien on jatkettava mahdollisimman pian ja ilman ennakkoehtoja. 8. Haluamme kuitenkin jo ilmoittaa tiedoksenne, että neuvosto keskustelee piakkoin EU:n ja Kuuban välisistä suhteista yhteisen kannan puolivuosittaisen tarkastelun yhteydessä.